
Cu evenimentele rostogolindu-se atât de rapid, cu tirania într-o creștere exponențială, omul zilelor noastre nu 
mai are nici cea mai mică posibilitate de a-și trăi undeva, într-un colţ de lume, o viaţă normală. Există, desigur, 
multe zone izolate în care te-ai putea „pierde”, dar acestea fac parte din diverse jurisdicții astfel încât 
„pierderea” nu e nimic altceva decât o crâncenă iluzie. Tehnologia actuală permite urmărirea în masă a 
mișcării fiecărui individ. De aceea iluzia pe care o ai, anume că ești singur cu tine, nu-i nimic altceva decât o 
stranie amăgire. 

De aceea mă tot gândesc la o soluţie care ar putea fi optimă pentru toată lumea. E adevărat că de multe ori 
sunt idealist. Și în ceea ce urmează e un idealism, dar cred că totuși e ceva realizabil. Pornesc de la o idee cât 
se poate de simplă, de la idealul dintotdeauna al românului. Ştiţi care e acesta? Acela de „a fi lăsat în pace”. 
De-a lunaul istoriei românii au accentat orice compromis pentru a fi lăsati în pace. Ce înseamnă mai precis 

liniște. Să fie lăsat ca, pe pământul lui, să-și trăiască viaţa în legea sa, în liniște și după cum îi dictează 
conștiința. 


Cred că a sosit timpul ca idealul despre care vă vorbesc să fie cumva transpus în realitate. Sunt convins că o 
asemenea situaţie, dacă ar atinge o masă critică, ar intra probabil în conflict cu statul actual, dornic de 
intruziune cât mai adâncă în vieţile oamenilor. De asemenea, sunt convins și mai mult că o transpunere în 
realitate a acestei idei ar fi singura șansă de ridicare rapidă a neamului nostru. lată de ce cred că trebuie 
găsită o cale de mijloc care să împace și capra și varza. Suntem în situaţia în care statul a ajuns să ne ocupe 
abuziv vieţile, astfel încât dorința naturală de libertate a propriei conștiințe nu mai este respectată. În aceste 
condiții este mai mult decât necesară rezolvarea elegantă a problemei prin înscrierea în Constituţie a dreptului 


de a fi lăsat în pace. 


Poate vă întrebaţi ce presupune. Să spunem că un asemenea drept i-ar permite oricărui român(care face 
dovada că are în spate cel puţin trei generaţii anterioare de cetățeni români) să-și declare autonomia față de 
stat. În ce condiţii se manifestă această autonomie? Pe un teren pe care-l deţine — să spunem cu o suprafață 
maximă de 1 ha — acestui om i se permite să se decupleze total de la statul român. Decuplarea presupune 
eliminarea oricăror obligaţii față de stat. Astfel, pe acel hectar de pământ omul îşi poate trăi viața așa cum 
dorește fără a-i datora ceva statului. Aceasta înseamnă că respectivul om nu este obligat să plătească niciun 
impozit către stat, în afara celor care presupun interacțiuni cu sistemul statului. De exemplu, când face o 
achiziție a unui produs nu-și poate recupera TVA-ul deoarece aceasta e o taxă pe comerțul făcut în interiorul 
statului. Pentru a nu se ajunge la abuzuri, activitatea economică neimpozabilă pe respectivul teritoriu autonom 
poate fi limitată — să zicem -— la o cifră de afaceri de 500 000 EUR/an. Poate părea mare, dar veţi înțelege 


puţin mai jos cu ce vine la pachet aceasta. 


Așadar, dreptul de a fi lăsat în pace îl aduce pe cel care-l clamează în situația unui om stăpân absolut pe 
propria viață. Într-adevăr, nu datorează nimic statului și se poate bucura în voie de munca sa. Însă, situația 
vine la pachet și cu reversul, anume cu faptul că nici statul nu-i datorează nimic. De aceea un asemenea om 
nu se poate bucura de asistenţă socială, de ajutor de șomaj(nici nu poate fi vorba în condiţiile în care lucrează 
pentru sine), de pensie și nici de asistență medicală. Practic, eşti pe propria răspundere pentru tot. Adică 
ajungi brusc în situaţia în care trăiești exact așa cum se trăia acum peste 100 de ani. De asemenea, statutul 
vine la pachet cu diverse plăți pentru prestațiile pe care ţi le face statul. De exemplu, dacă vrei să pleci 
undeva, va trebui să plătești pentru pașaport sume mult mai mari, care să acopere prestaţia statului în cazul 
tău. Dacă te îmbolnăvești și ai nevoie de spital, prestaţia va trebui să o plătești de la A la Z. 


Există, desigur, numeroase alte situații care se cer clarificate. De exemplu, pe pământul tău înființezi o brutărie 
unde ai angajaţi. Poţi avea angajaţi care și ei și-au clamat dreptul de a fi lăsaţi în pace — caz în care nu plătesc 
impozit — dar și angajaţi care nu și-au clamat acest drept și pentru care absolut toate reglementările în vigoare 
se aplică. Desigur, sunt numeroase cazuri care s-ar cere reglementate — provenite, în special, din 
interacțiunea celor două forme de trăire — însă principiul dreptului de „a fi lăsat în pace” mi se pare că trebuie 
afirmat cu tărie. 


A-ţi cumpăra undeva un hectar de pământ(sau o suprafaţă ceva mai mică, suficientă subzistenţei) și a încerca 
să trăiești acolo din ceea ce-ţi produce este o provocare pentru oricine, dar și o eliberare pentru mulți. În 
funcţie de câţi vor accepta provocarea, putem vedea ridicându-se de la nivelul zero o nouă economie, cu noi 
principii mult mai sănătoase și cu o teribilă reziliență. Sunt ferm convins că cei care-și vor asuma o asemenea 


existenţă ar putea realiza o rupere istorică de ritm pentru această ţară. 


Prin articolul de faţă nu vreau să fac nimic altceva decât să ridic mingea la fileu și să le semnalez tuturor celor 
interesați că există o anume libertate, un drept care a fost ignorat până acum și care i-ar permite oricui să iasă 
din mecanismul infernal al statului, luându-și viaţa în propriile mâini. Știu că mă citesc și mulţi profesioniști din 
zona juridică, astfel încât le lansez provocarea de a începe să dezbată posibilitatea adăugării acestui drept în 
Constituţie, dar și creionarea legislaţiei care ar permite o interacţiune optimă între stat și cei care aleg să-și 
proclame acest drept. Este, cred eu, nu doar un element care ţine de normalitate, ci unul care la un moment 
dat se va dovedi a fi salvarea umanităţii, cel puţin pe acest pământ. 


Trebuie să ne gândim cât se poate de clar că atunci când ne naștem nu avem nicio obligaţie față de nimeni. 
Dacă există anumite obligaţii, acestea trebuie să fie asumate de către părinţi, nu trebuie adăugate nou- 
născutului. Copilul care vine pe lume este absolut liber și așa trebuie să rămână până când ia singur decizia 
de a sări într-o tabără sau în alta. Doar că, societăţile noastre strâmbe, dominate de state bazate pe anumite 
principii absolut nenaturale, fac imposibilă libertatea absolută a omului, ceea ce reprezintă, în sine, un abuz. 
Omul trebuie să aibă libertatea de a fi autonom, ceea ce legislațiile de peste tot din lume ignoră cu 
desăvârșire. 


Nu știu dacă aici se va putea mișca ceva pentru a se pune în practică dreptul de a fi lăsat în pace, dar dau 
drumul ideii cu speranţa că va găsi urechile și creierele care vor înţelege cu adevărat necesitatea existenței 
unui asemenea drept. Doar așa putem spera la generaţii de oameni, nu de sclavi. 

Dreptul de a fi lăsat în pace , așa cum zice autorul și îl întărește cu exemple de existenţă , mă conduce la 
înțelegerea că este posibilă legiferarea apariţiei statelor în stat. Să fie oare o posibilitate? Mă îndoiesc. 


